
Avaliku ürituse „Open Roads 2012” loa taotluse rahuldamine

1. Asjaolud ja menetluse käik

10.05.2012.a. esitas MTÜ Motorcycle Club MAGNUM MC, reg. kood 80304659 Narva Linnavalitsuse Linnavara- ja Majandusametile avaliku ürituse loa taotluse.

MTÜ Motorcycle Club MAGNUM MC kavandab viia läbi 12.05.2012.a. kellaajal 12.00-23.00 Narva linnas avalikkusele suunatud ürituse „Open Roads 2012“. Ürituse eesmärgiks on motokultuuri tutvustamine üldsusele. Esinevad külalisansamblid Venemaalt ja Eestist. Sihtgrupiks on linnaelanikud ja külalised. Eeldatav maksimaalne osavõtjate arv on 300 inimest. Sissepääs Narva linnuse Põhjaõues toimuvale üritusele on tasuline. Kohapeal on korraldatud alkohoolsete jookide jaemüük. Avaliku üritusega kaasneb kõrgendatud turvarisk. Korra tagamiseks üritusel sõlmitakse turvateenuse osutamise leping. 
Ürituse läbiviimine on kooskõlastatud Politsei- ja Piirivalve Ametiga ning Päästeametiga.

Narva Linnavalitsuse Linnavara- ja Majandusamet kontrollis avaliku ürituse loa taotlust koos selle lisadega, mis on nõutavad Narva Linnavolikogu 06.03.2008 määruse nr 18 „Narva linna avaliku korra eeskiri“ alusel,  ning leidis, et taotlus vastab eelnimetatud määruse nõuetele ning kuulub rahuldamisele.

 

2. Õiguslikud alused
Kohaliku omavalitsuse korralduse seaduse § 30 lõike 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Vastavalt Narva Linnavolikogu 06.03.2008.a. vastu võetud määruse nr 18 „Narva linna avaliku korra eeskiri” § 11 lõikes 1 sätestatule vormistatakse avaliku ürituse luba Narva Linnavalitsuse korraldusena, millega rahuldatakse loa taotlus.

3. Otsus

3.1. Rahuldada MTÜ Motorcycle Club MAGNUM MC taotlus avaliku ürituse „Open Roads 2012”    läbiviimiseks. 

3.2. Avaliku ürituse korraldajaks on MTÜ Motorcycle Club MAGNUM MC,  26. Juuli 13-54, Narva.
3.3. Motoronkkäigu läbiviimise marsruudiks on Peetri plats – Tallinna mnt – Rahu tänav – Kangelaste prospekt – Rakvere tänav – Jõesuu tänav.

3.4. Ürituse läbiviimise kohaks on Narva Kindluse territoorium (Põhjaõu) asukohaga Peterburi mnt 2, Narva 20308.
3.5. Avalik üritus algab 12.05.2012. kell 12.00 ning lõpeb kell 23.00. 

3.6. Avaliku ürituse läbiviimisel tuleb järgida Narva Linnavolikogu 06.03.2008.a määrusega nr 16 „Narva linna heakorra eeskiri“ ja Narva Linnavolikogu 06.03.2008.a määrusega nr 18 „Narva linna avaliku korra eeskiri” kehtestatud nõudeid.

4. Rakendussätted

4.1. Narva Linnavalitsuse Linnavara- ja Majandusametil teha korraldus taotlejale teatavaks 
4.2. Korraldus jõustub seaduses sätestatud korras.

4.3. Käesolevat korraldust on võimalik vaidlustada Tartu Halduskohtu Jõhvi kohtumajas 30 päeva jooksul haldusakti teatavakstegemisest arvates.

